ב-2016 גדל סך הפדיון של רשתות השיווק ב-2.4%, בדיוק כמו העלייה בפדיון הרשתות ב-2015. בפדיון של רשתות המזון נרשם ב-2016 גידול של 1.6% לאחר עלייה נמוכה יותר, של 0.6%, ב-2015.
מנתונים שפירסמה היום (א') הלשכה המרכזית לסטטיסטיקה עולה כי בפדיון של הרשתות המתמחות במוצרי טקסטיל והלבשה נרשמה ב-2016 עלייה של 1.4%, בעוד ברשתות המתמחות במוצרים בני קיימא נרשמה עלייה של 3.1% במכירות, וברשתות המתמחות במוצרי קוסמטיקה, תרופות, צעצועים, ספרים, ציוד משרדי ואופטיקה (כלולים בסעיף השונות של הלמ"ס) - נרשמה עלייה של 5.1% במכירות.
בשלושת החודשים נובמבר 2016–ינואר 2017 נרשמה עלייה של 1.1% (כל הנתונים במונחים שנתיים) במכירות של רשתות השיווק, לעומת ירידה של 2.6% בשלושת החודשים שקדמו להם. בחודשים נובמבר-ינואר נרשמה עלייה של 2.2% בפדיון של רשתות המזון לאחר עלייה של 1.1% בשלושת החודשים הקודמים.